# La Colònia Jorba

La Colònia Jorba, o colònia del Manganell, és un nucli de població de Calders, de 29 habitants (2015) situat a Viladecavalls de Calders, en el terme municipal de Calders, a la comarca del Moianès, originat en una colònia tèxtil construïda l'any 1892 per l'empresari manresà Pere Jorba i Gassó als peus del riu Calders.
Popularment s'anomena la Colònia del Manganell per la proximitat del nucli a la masia del Manganell. Formalment constituïa una entitat de població pròpia, tot i estar situada dins de l'antic terme de Viladecavalls de Calders, constituït per un conjunt de cases de pagès disseminades.

## Descripció

És situada al sud-est del terme municipal de Calders, aigües avall del riu Calders, a un quilòmetre de Navarcles. S'hi arriba per la carretera que surt de la N-141, prop del km 11, en direcció sud. La colònia es troba en un meandre del riu Calders, cosa que determina una planta allargada, amb diferents nivells formant terrasses que aprofiten al màxim l'espai. Disposa de tres naus industrials, resclosa, canal i una turbina, diverses construccions amb habitatges per als treballadors i galliners. L'edifici principal d'habitatges forma un cos allargat de quatre plantes, fet de pedra a la base i acabat amb totxo. A la part posterior tenen galeries, que comuniquen amb els galliners mitjançant dos passos a nivell. Als baixos de l'edifici hi havia hagut les botigues i els diferents serveis que oferia la colònia. Els pisos havien començat a reformar-se quan l'empresa va tancar. Entrant a l'esquerra, hi ha l'antiga residència per treballadors forans, on hi ha també la capella. Adossat a aquest edifici n'hi ha un altre que acollia la fusteria, manyaneria i despatxos. La casa del director és fora del recinte, al costat de la carretera. L'estat de conservació del conjunt és regular.
La colònia havia disposat de serveis com forn de pa, botiga, escola, cafè, barberia, carnisseria, capella, etc.

## Història

L'any 1892, l'empresari manresà Pere Jorba i Gassó, impulsor de grans iniciatives, començà a construir la fàbrica, que aviat es convertiria en una autèntica colònia industrial. La construcció de la fàbrica, habitatges i serveis de la colònia Jorba durà cinc anys. Els treballadors procedien de Talamanca, Mura, Navarcles i Monistrol de Calders. L'any 1906 es construí la central elèctrica, a prop de la colònia. L'any 1914 hi havia una quadra de 200 telers i una altra de nova edificació on hi havia instal·lada la secció de preparació. El 1903 s'hi va instal·lar una comunitat de monges del Sagrat Cor. Gestionaven una residència per a treballadors que venien de fora, la qual oferia allotjament, àpats, guarderia... També administraven la botiga, que abans estava comunicada amb la residència mitjançant un pas aeri. Hi havia hagut una escola a càrrec de les monges i el capellà, que va funcionar fins a l'any 1975 més o menys. Els diumenges es feia ball al cafè de la colònia, primer amb un piano de mà i més tard amb una gramola. També hi havia una sala on feien teatre (a l'edifici de la residència). A la dècada dels 60 s'inicià una reestructuració de la colònia i s'ampliaren les naus fabrils. S'hi instal·là una moderna secció d'un centenar de telers. En aquest moment hi havia 120 treballadors. Més endavant la fàbrica passà a ser explotada per la companyia Indústries Jorba Mir SA fins a l'any 1981 en què l'empresa va tancar. Actualment les naus són utilitzades per diverses empreses de dimensions més petites.
Viladecavalls de Calders té el seu origen a l'alta edat mitjana, format, en principi, per un grupuscle de cases disseminades, més o menys agrupades al voltant d'un turó, emplaçament primitiu de l'església parroquial de Sant Pere de Viladecavalls, coneguda des del 965, avui abandonada.

## Referències

* ↑ Aquest topònim figura al «Nomenclàtor oficial de toponímia de Catalunya». www.gencat.cat. Departament de Territori i Sostenibilitat, Generalitat de Catalunya, 01-01-2015.
* ↑ idescat.cat, Institut d'Estadística de Catalunya
* 1 2 3 4 «Colònia del Manganell». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 27 agost 2014].
* 1 2 3 «Colònia Jorba». Ajuntament de Calders. [Consulta: 22 març 2016].
* ↑ Serra, Rosa; Casals, Lluís (fotografies). Colònies Tèxtils de Catalunya. Barcelona: Angle Editorial i Caixa de Manresa, 2000. ISBN 8488811594.